Keadilan buat kami sekeluarga
Kuala Lumpur: "Alhamdulillah, saya bersyukur kepada Allah SWT, keputusan ini satu keadilan kepada kami sekeluarga," kata usahawan kosmetik Datin Erni Dekritawati Yuliana Buhari.Beliau mengulas mengenai keputusan Mahkamah Persekutuan di Putrajaya yang mengekalkan hukuman mati terhadap bekas peguam dan pekerja ladang kerana membunuh ibunya Allahyarhamah Datuk Sosilawati Lawiya dan tiga rakannya di sebuah ladang di Banting, Selangor pada 2010.Dalam keputusan sebulat suara, panel tiga hakim diketuai Ketua Hakim Negara Tun Tengku Maimun Tuan Mat memutuskan hukuman mati dikekalkan kepada dua pemohon iaitu N Pathmanabhan, 55, dan T Thilaiyalagan, 33.Rita, 39, berkata, beliau sekeluarga menghormati dan menerima keputusan mahkamah dengan hati yang terbuka."Keputusan ini adalah  suatu keadilan kepada kami dan juga kepada keluarga mangsa lain yang terlibat."Ini sebagai pengajaran kepada masyarakat bahawa segala perbuatan dan tindakan kita tidak boleh sama sekali melampaui kedaulatan undang-undang," katanya ketika dihubungi Harian Metro, semalam.Menurutnya, tragedi menyayat hati  menimpa arwah ibu menjadi sejarah hitam buat seluruh keluarganya yang masih trauma."Sehingga hari ini kami tidak jejak kaki ke Banting. Malah bila dengar perkataan 'Banting', hanya Allah sahaja yang tahu apa yang kami rasa."Tempat jatuh lagi dikenang, inikan pula tempat sejarah hitam keluarga," katanya.Pathmanabhan, Thilaiyalagan dan R Kathavarayan, 44, disabitkan  Mahkamah Tinggi Shah Alam pada Mei 2013 kerana membunuh Sosilawati, pegawai bank Noorhisham Mohamad, Ahmad Kamil Abdul Karim, 32, dan pemandu Sosilawati, Kamaruddin Shamsuddin.Permohonan semakan  dikemukakan tertuduh dalam usaha mengurangkan hukuman mati kepada hukuman penjara berikutan Akta Pemansuhan Hukuman Mati Mandatori 2023 yang berkuat kuasa 4 Julai tahun lalu.Namun Kathavarayan menarik balik permohonannya untuk menyemak hukuman mati yang kemudiannya diketepikan oleh panel.